A BIZOTTSÁG HATÁROZATA
(2006. május 31.)
a ragadós száj- és körömfájást vizsgáló közösségi referencialaboratórium kijelöléséről
(az értesítés a C(2006) 2069. számú dokumentummal történt)
(EGT vonatkozású szöveg)
(2006/393/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről és a 92/46/EGK irányelv módosításáról szóló, 2003. szeptember 29-i 2003/85/EK tanácsi irányelvre (1) és különösen annak 69. cikke (1) bekezdésére,
mivel:
(1)
A 2003/85/EK irányelv rendelkezik a ragadós száj- és körömfájást vizsgáló közösségi referencialaboratórium kijelöléséről. A Bizottság a tagállamokkal szorosan együttműködve pályázati eljárást folytatott le a közösségi referencialaboratórium kiválasztása céljából, figyelembe véve a technikai és tudományos szakértelemre, valamint a személyzet szaktudására vonatkozó követelményeket.
(2)
Figyelembe vették a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (2) 12. cikke (2) bekezdésében meghatározott, a hatósági laboratóriumok kijelölésére vonatkozó további követelményeket is.
(3)
A kiválasztási eljárás befejezését követően a nyertes laboratóriumot - a Biotechnology and Biological Sciences Research Council (BBSRC) által finanszírozott Állat-egészségügyi Intézet pirbrighti laboratóriumát (Institute for Animal Health, Pirbright Laboratory) - ötéves időszakra ki kell jelölni a ragadós száj- és körömfájást vizsgáló közösségi referencialaboratóriumként.
(4)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Az egyesült királyságbeli Biotechnology and Biological Sciences Research Councilnak (BBSRC) az Institute for Animal Health, Pirbright Laboratory elnevezésű laboratóriumát ötéves időszakra ki kell jelölni a ragadós száj- és körömfájást vizsgáló közösségi referencialaboratóriumként e határozatnak az Európai Unió Hivatalos Lapjában való közzétételét követően.
(2) Az (1) bekezdésben említett közösségi referencialaboratóriumok feladatait és kötelességeit meghatározó szabályokat a 2003/85/EK irányelv XVI. melléklete állapítja meg.
2. cikk
Ennek a határozatnak a tagállamok a címzettjei.
Kelt Brüsszelben, 2006. május 31-én.